A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a képkezelő berendezések környezettudatos tervezésének önkéntes rendszeréről /* COM/2013/023 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a képkezelő berendezések környezettudatos tervezésének önkéntes rendszeréről (EGT-vonatkozású szöveg) 1. Bevezetés, jogi keret Bizonyos kiemelt termékcsoportok esetében a környezettudatos tervezésre vonatkozó követelmények megállapításának jogi keretét az energiával kapcsolatos termékek környezetbarát tervezésére vonatkozó követelmények megállapítási kereteinek létrehozásáról szóló, 2009. október 21-i 2009/125/EK európai parlamenti és tanácsi irányelv[1] (a továbbiakban: keretirányelv) adja. A keretirányelv 15. cikke (2) bekezdésének a)–c) pontja szerint a kiemelt termékcsoportokra vonatkozóan a következő három feltétel együttes teljesülése esetén vagy kötelező végrehajtási intézkedéseket (azaz bizottsági rendeletet), vagy önszabályozást megvalósító intézkedéseket (azaz önkéntes iparági megállapodásokat) kell elfogadni: (i) a termékcsoportból jelentős mennyiségeket értékesítenek; (ii) a termékcsoportnak jelentős a környezeti hatása; (iii) a termékcsoportban a környezeti hatás szempontjából jelentős javítási potenciál rejlik. A keretirányelv (18) preambulumbekezdése szerint a kiemelt termékcsoportok esetében a kötelező végrehajtási intézkedésekkel szemben előnyben kell részesíteni az olyan alternatív fellépéseket, mint az iparági önszabályozás vagy az önkéntes megállapodások, ha ezáltal valószínűsíthetően gyorsabban vagy költséghatékonyabb módon lehet elérni a szakpolitikai célokat, mint kötelező erejű rendelkezésekkel. Az önkéntes megállapodások, illetve az önszabályozás más módjai a keretirányelv alkalmazásában akkor tekinthetők a végrehajtási intézkedés alternatívájának, ha teljesítik a keretirányelv VIII. mellékletében meghatározott kritériumokat. 2. Az iparág által a képkezelő berendezések kapcsán javasolt önkéntes rendszer A keretirányelv 16. cikke (2) bekezdésének a) pontja értelmében a Bizottságnak végrehajtási intézkedéseket kell bevezetnie az irodai berendezések és az elektromos fogyasztási termékek azon csoportjaira, amelyek nagy lehetőségeket rejtenek magukban az üvegházhatást okozó gázok kibocsátásának költséghatékony csökkentésére. A Bizottság megbízásából előkészítő vizsgálatokra került sor az irodai berendezések és az elektromos fogyasztási termékek egyes csoportjaira, köztük a képkezelő berendezésekre vonatkozóan. A képkezelő berendezésekre vonatkozóan elvégzett előkészítő vizsgálatok[2] bebizonyították, hogy ez a termékcsoport teljesíti a keretirányelv 15. cikkében meghatározott követelményeket: jelentős mennyiségeket értékesítenek belőle, jelentős a környezeti hatása, és a környezeti hatás szempontjából jelentős javítási potenciál rejlik benne. Következésképpen a képkezelő berendezéseket vagy végrehajtási intézkedés, vagy önszabályozást megvalósító intézkedés útján szabályozni kell. A képkezelő berendezések piacán jelen lévő vállalkozások az EU-ban forgalmazott képkezelő berendezések kapcsán javaslatot tettek egy önkéntes rendszer bevezetésére, és ebből a célból önkéntes megállapodást kötöttek, amelyben különös követelményeket állapítottak meg az EU piacán forgalmazott képkezelő berendezések környezettudatos tervezésére. Az önkéntes rendszerről 2011. február 16-án született megállapodás. Az önkéntes megállapodást aláíró vállalkozások kötelezettségvállalása értelmében a szóban forgó termékcsoport villamosenergia-fogyasztásának 2020-ban 15 TWh-val kell kisebbnek lennie, ami 4,1 millió tonna elkerült CO2-kibocsátásnak felel meg, a 2011-től 2020-ig tartó időszakban összességében pedig 130 TWh-val kell csökkennie, ami 36 millió tonna elkerült CO2-kibocsátásnak felel meg. Az iparág által javasolt önkéntes rendszerrel kapcsolatban a Bizottság teljes hatásvizsgálatot végzett,[3] és a keretirányelv 18. cikke alapján létrehozott, a környezettudatos tervezéssel foglalkozó konzultációs fórum keretében[4] konzultált az érdekeltekkel. A hatásvizsgálat végkövetkeztetése az volt, hogy a javasolt önkéntes rendszerrel gyorsabban és olcsóbban biztosítható a szakpolitikai célok teljesülése, mint kötelező követelmények bevezetésével. A hatásvizsgálat során az is megállapítást nyert, hogy – a keretirányelv VIII. mellékletében foglalt követelménynek megfelelően – a javasolt rendszer összhangban van a Szerződés összes rendelkezésével (különös tekintettel a belső piacra vonatkozó és a versenyjogi rendelkezésekre), az EU nemzetközi kötelezettségvállalásaival (beleértve a többoldalú kereskedelmi megállapodások rendelkezéseit is) és a keretirányelv célkitűzéseivel, továbbá teljesíti az értékelés különös kritériumait: (i) a részvétel nyitottsága, (ii) hozzáadott érték, (iii) reprezentativitás, (iv) több szakaszban bevezetett kvantitatív célok, (v) a civil társadalom részvétele, (vi) nyomonkövetési és beszámolási kötelezettségek, (vii) költséghatékonyság az önszabályozást megvalósító kezdeményezéssel összefüggő igazgatási feladatok elvégzésében, (viii) fenntarthatóság, (ix) összhang az ösztönzőkkel. 3. Az önkéntes megállapodás elemei Az önkéntes iparági megállapodás meghatározza az EU piacán forgalomba hozott képkezelő berendezések környezettudatos tervezésére vonatkozó különös követelményeket. A megállapodás hatálya alá tartozó termékekre a különböző irodai berendezésekre, köztük a képkezelő berendezésekre vonatkozóan energiahatékonysági címkézési követelményeket megállapító Energy Star önkéntes energiahatékonysági címkézési program is kiterjed. A keretirányelv vonatkozó követelményének megfelelően az önkéntes rendszer aláírói az érintett gazdasági ágazat túlnyomó többségét képviselik. A megállapodásban az összes aláíró vállalta, hogy az általuk az EU piacán forgalomba hozott képkezelő berendezések legalább 90%-a teljesíteni fogja a tipikus energiafogyasztásra és az aktív üzemmódra vonatkozóan megállapított minimumkövetelményeket. A nyomtatóknak ezenkívül alapszolgáltatásként kínálniuk kell az úgynevezett „több nyomat egy lapra” funkciót,[5] és teljesíteniük kell a festékpatronokra vonatkozó követelményeket (például kialakításuk nem akadályozhatja meg a festékpatronok újrahasználatát/újrafeldolgozását és más gyártók patronjainak behelyezését). Valamennyi új terméknek meg kell felelnie az újrafeldolgozási követelményeknek is (például könnyű szétszerelhetőség, a műanyagok jelölése). Végezetül az aláírók különös tájékoztatási követelmények teljesítését is vállalták (például az erőforrás- és az energiahatékonysággal kapcsolatban). A környezettudatos tervezés követelményeinek meghatározása mellett a megállapodás két igazgatási szervről is rendelkezik: · egy, az aláírók és az Európai Bizottság képviselőit tömörítő, a megállapodással összefüggő igazgatási feladatokat ellátó operatív bizottság létrehozásáról,[6] valamint · egy független ellenőr kijelöléséről, aki azt vizsgálja, hogy az aláírók mindegyike teljesíti-e a megállapodásban foglalt vállalásait, és erről jelentéseket készít a Bizottság számára.[7] A megállapodás mindemellett beszámolási kötelezettségeket is meghatároz, amelyek értelmében minden egyes aláíró fél köteles a független ellenőrnek átadni az általa kért adatokat, továbbá a kötelezettségeit nem teljesítő vállalkozástól megvonható az aláírói státus. Emellett a megállapodás meghatározza azt az eljárást, amellyel az operatív bizottság módosíthatja a megállapodás rendelkezéseit különösen abból a célból, hogy a követelmények szigorúságát a piaci helyzethez igazítsa. Ezen eljárás keretében az önkéntes megállapodás rendelkezéseit három hónappal azt követően felül fogják vizsgálni, hogy napvilágot lát az Energy Star program képkezelő berendezésekre vonatkozó követelményeinek egy újabb változata. Mivel a képkezelő berendezések funkcionális szempontból gyorsan fejlődnek, esetükben különösen fontos a paraméterek és a követelmények meghatározásának rugalmassága. Annak érdekében, hogy a képkezelő berendezésekre vonatkozó követelményekről minden érdekelt, különösen pedig a megállapodás potenciális aláírói kellő időben pontos és naprakész információkkal rendelkezhessenek, az önkéntes megállapodás mindenkori legfrissebb változata a hatásvizsgálatról készült tanulmánnyal és e jelentéssel együtt folyamatosan hozzáférhető lesz a Bizottságnak a környezettudatos tervezésre vonatkozó politikával foglalkozó, az Europa honlapról elérhető internetes oldalain[8] és a rendszer internetes honlapján.[9] 4. Az önkéntes rendszer elfogadhatósága Mivel az iparág által a képkezelő berendezések kapcsán javasolt önkéntes rendszer gyorsabban és olcsóbban biztosítja a szakpolitikai célok teljesülését, mint a kötelező követelmények bevezetése, továbbá megfelel a keretirányelv VIII. mellékletében meghatározott összes kritériumnak, a Bizottság tudomásul veszi, hogy az EU piacán forgalomba hozott képkezelő berendezések kapcsán a piaci szereplők alkalmazni fogják az iparág által a képkezelő berendezések környezettudatos tervezésére javasolt önkéntes rendszert. A rendszer alkalmazásának feltételeit az önkéntes iparági megállapodás tartalmazza. A Bizottság álláspontja szerint ez az önkéntes rendszer elfogadható alternatívája a környezettudatos tervezésre vonatkozó végrehajtási intézkedésnek. Következésképpen a Bizottság mindaddig tartózkodni fog attól, hogy kötelező követelmények útján szabályozza az EU piacán forgalomba hozott képkezelő berendezések környezettudatos tervezését, amíg az önkéntes megállapodás és annak a javasolt önkéntes rendszer keretében később elfogadott változatai a Bizottság megítélése szerint biztosítják a keretirányelv célkitűzéseinek teljesülését és a keretirányelvben meghatározott alapelvek érvényesülését. Az önkéntes rendszernek ezen belül alkalmazása teljes időtartama alatt folyamatosan meg kell felelnie a keretirányelv általános célkitűzéseinek, beleértve egyebek mellett a keretirányelv szakpolitikai céljainak teljesüléséhez való hozzájárulást, a képkezelő berendezések piacán jelen lévő összes szereplő részvétele előtti nyitottságot, az adott gazdasági ágazat túlnyomó többségének lefedését,[10] a megállapodásban megállapított feltételek világos és egyértelmű voltát, az átláthatóságot, a nyomon követés körültekintő megtervezését, valamint azt, hogy a rendszer alkalmazása ne okozzon aránytalan adminisztratív terheket. Az EU piacán forgalomba hozott képkezelő berendezések környezettudatos tervezésére vonatkozóan az önkéntes megállapodás jelenlegi szövegében és esetleges későbbi, az önkéntes rendszer keretében elfogadott változataiban megállapított különös követelményeknek hozzáadott értéket kell képviselniük abból a szempontból, hogy javítaniuk kell a szóban forgó termékek környezetre gyakorolt hatásait. Az önkéntes rendszer aláíróival szemben mindemellett – a Bizottság és az érdekeltek kérésének megfelelően[11] – elvárás, hogy: · folyamatosan értékeljék a rendszer alkalmazásának eredményeit, · együttműködjenek a Bizottság szolgálataival, a tagállamokkal és az érdekeltekkel a képkezelő berendezések környezetvédelmi eredményességének folyamatos javításában, és ennek érdekében törekedjenek különösen az önkéntes megállapodásban megállapított energiafogyasztási célértékek folyamatos csökkentésére és – indokolt esetekben – a rendszer más környezetvédelmi jellemzőkre való kiterjesztésére, · együttműködjenek a Bizottság szolgálataival, a tagállamokkal és az érdekeltekkel a beszámolási mechanizmus, valamint a nyomonkövetési és az ellenőrzési szabályok javításában, · az önkéntes megállapodásban megállapított határidőket betartva rendelkezésre bocsássák azokat a releváns adatokat, amelyek felhasználásával a Bizottság és az érdekeltek figyelemmel kísérhetik a megállapodás célkitűzéseinek teljesülését, figyelemmel arra, hogy a megállapodásban az aláírók vállalták, hogy adatokat szolgáltatnak a képkezelő berendezések minden olyan modelljéről, amelyet az EU piacán forgalomba hoztak, valamint a megállapodás hatálya alá tartozó összes modell energiafogyasztásáról és az önkéntes megállapodásban szabályozott más környezetvédelmi tulajdonságairól (például könnyű újrafeldolgozhatóságról és a tájékoztatási követelményekről), továbbá · törekedjen annak biztosítására, hogy a potenciális aláírók aktívan bekapcsolódjanak a rendszer működtetésébe. 5. Az önkéntes rendszer figyelemmel kísérése A keretirányelv VIII. mellékletének 6. pontja értelmében a Bizottság a környezettudatos tervezéssel foglalkozó konzultációs fórum és a keretirányelv 19. cikkének (1) bekezdése szerinti bizottság közreműködésével köteles figyelemmel kísérni egyfelől az önkéntes rendszer alkalmazását és ennek keretében különösen azt, hogy az alkalmazás igazodik-e az általános elvekhez, másfelől pedig a környezettudatos tervezésre vonatkozóan az önkéntes megállapodásban és annak esetleges későbbi változataiban előírt követelmények megfelelőségét. A Bizottság ennek során megkülönböztetett figyelmet fog fordítani a keretirányelvben, a Bizottság meglévő iránymutatásaiban és a magában a megállapodásban meghatározott beszámolási kötelezettségekre és nyomonkövetési szabályokra. A Bizottság ellenőrizni fogja különösen, hogy a megállapodás rendelkezései és az aláírók általi alkalmazásuk lehetővé teszi-e a Bizottság és az érdekeltek (beleértve a nemzeti hatóságokat is) számára a megállapodás eredményességének és céljai teljesülésének figyelemmel kísérését. Ha megállapítja, hogy a keretirányelv célkitűzései és általános elvei nem érvényesülnek az önkéntes rendszerben, és/vagy az önkéntes rendszer résztvevői nem csökkentik idővel folyamatosan az energiafogyasztási célértékeket, nem szigorítják az önkéntes megállapodásban meghatározott, az energiafogyasztáson kívüli jellemzőkkel kapcsolatos követelményeket, illetve az indokolt esetekben a megállapodás későbbi változataiban nem vonnak a megállapodás hatálya alá újabb releváns környezetvédelmi jellemzőket, akkor a Bizottság a képkezelő berendezések környezettudatos tervezésére vonatkozó követelményeket kötelező végrehajtási intézkedés útján fogja elfogadni. 6. Összegzés Az iparág által a képkezelő berendezések környezettudatos tervezésére javasolt önkéntes rendszer összhangban van a Szerződés összes rendelkezésével, az EU nemzetközi kötelezettségvállalásaival és a különös értékelési kritériumokkal, ezért a keretirányelv alapján elfogadhatónak kell tekinteni. A Bizottság vizsgálatai kimutatták, hogy az önkéntes rendszerrel gyorsabban és olcsóbban biztosítható a szakpolitikai célok teljesülése, mint kötelező követelmények bevezetésével. A Bizottság tudomásul veszi, hogy az EU piacán forgalomba hozott képkezelő berendezésekre a piaci szereplők alkalmazni fogják a környezettudatos tervezés önkéntes rendszerét. A rendszer alkalmazásának feltételeit az önkéntes iparági megállapodás tartalmazza. A Bizottság álláspontja szerint ez az önkéntes rendszer elfogadható alternatívája a környezettudatos tervezésre vonatkozó végrehajtási intézkedésnek, ezért egyelőre tartózkodik attól, hogy kötelező követelmények megállapításával szabályozza az EU piacán forgalomba hozott képkezelő berendezések környezettudatos tervezését. A Bizottság folyamatosan figyelemmel fogja kísérni az önkéntes rendszer alkalmazását. Ha ennek során megállapítja, hogy a keretirányelv célkitűzései és általános elvei nem teljesülnek, akkor kötelező végrehajtási intézkedés útján fog követelményeket megállapítani a képkezelő berendezések környezettudatos tervezésére vonatkozóan. [1] HL L 285., 2009.10.31., 10. o. [2] EuP előkészítő tanulmány: „4. ütem: Képkezelő berendezések, fénymásolók, telefaxok, nyomtatók, lapolvasók, többfunkciós készülékek”. A Fraunhofer IZM, az Öko-Institut, a Bio Intelligence Service, a Deutsche Umwelthilfe, a PE Europe és a CODDE által létrehozott hattagú konzorcium tanulmánya. A zárójelentések 2007 decemberében és 2008 májusában jelentek meg. A dokumentáció a tanulmány internetes oldalain található: http://www.ecoimaging.org/ [3] A hatásvizsgálatról a Hatásvizsgálati Testület 2012. szeptember 21-én kedvező véleményt fogalmazott meg. [4] A képkezelő berendezésekre vonatkozó önkéntes rendszert a fórum két alkalommal: 2009. október 12-i és 2012. október 9-i ülésén vitatta meg. [5] A nyomtató azon képessége, hogy – a gyártó által rendelkezésre bocsátott eredeti szoftver segítségével – a dokumentum több különböző oldalát egyetlen lapra nyomtassa rá. [6] A bizottság munkájában az EU-tagállamok, az EFTA/EGT-országok és a nem kormányzati szervezetek képviselői megfigyelőként részt vehetnek. [7] Ezeket a jelentéseket a Bizottság az érdekeltek elé fogja tárni, és tartalmukat meg fogja velük vitatni. [8] http://ec.europa.eu/energy/efficiency/labelling/agreements_en.htm [9] www.eurovaprint.eu [10] A forgalomba hozott termékek legalább 70%-át le kell fedni. [11] A környezettudatos tervezéssel foglalkozó konzultációs fórum ülése, 2012. október 9.